Povjerenstvo za javne akcije HRT-a ima savjetodavnu ulogu. Sastoji se od 5 članova koji prijedlog odluke donosi većinom glasova te prijedloge odluka dostavlja ravnatelju PJ Program na suglasnost.

Ravnatelj PJ Program, ukoliko je suglasan s prijedlogom odluke Povjerenstva, predlaže donošenje odluke glavnome ravnatelju HRT-a.

Povjerenstvo zasjeda po zaprimljenoj molbi za sudjelovanje u akciji od javnoga interesa upućenoj na adresu Prisavlje 3, 10 000 Zagreb s naznakom Povjerenstvo za akcije od javnog interesa HRT-a, ili na e-adresu javneakcije@hrt.hr , najkasnije 10 dana od zaprimanja molbe.

Molba mora biti sastavljena na hrvatskome jeziku, u pisanome obliku, mora sadržavati opće podatke o podnositelju molbe te svrhovitosti javne akcije s dokumentiranim obrazloženjem o udovoljavanju propisanim kriterijima.

Povjerenstvo ima od podnostielja molbe pravo tražiti dopunu dokumentacije te dodatna obrazloženja i objašnjenja.

Povjerenstvo , ovisno o zaprimljenoj molbi, uz suglasnost Ravnatelja PJ Program, utvrđuje kriterije sudjelovanja HRT-a u takvim akcijama za svaki pojedinačni slučaj sukladno kriterijima propisanima člankom 6. Pravilnika o radu Povjerenstva.

Povjerenstvo se mora pridržavati sljedećih kriterija:

1. javna akcija mora imati stvarno i simbolično značenje za društvo u cjelini ( podupirati edukativni, informativni, kulturološki , ekološki, zdravstveni, nacionalni ili drugi javni interes)
2. mora afirmirati HRT kako stvaran i simboličan subjekt u doprinosu akciji
3. mora javno poticati institucije, građane i ostale na rješavanje općedruštvenih zadaća
4. ne smije promicati bilo koji partikularni politički, gospodarski i drugi interes ili nanostiti štetu društvu i / ili pojedincima
5. vanjski suradnički subjekti moraju uživati neosporan javni ugled i moralni kredibilitet

Povjerenstvo će, po donošenju odluke glavnoga ravnatelja HRT-a , upoznati podnositelja molbe o sadržaju odluke.